Põlvamaa kuplite vahel laiub KODAS Siidrikoja õunaistandus, mis pakub silmailu mitu korda aastas – kui kevadel on aiad õierüüs, siis varasügisel punapõskseid ubinaid täis. Tõsi, sel kevadel ründas istandust putukajõuk, ent õnneks on puud rünnakust kenasti taastumas.
Nagu nimigi ütleb, tehakse KODAS Siidrikojas siidrit. Aga mitte ainult! Sulev ja Tea Nõmmann soetasid selle kinnistu 20 aastat tagasi – ise elasid nad siis Soomes, aga olid töötanud teadlaste, diplomaatide ja ettevõtjatena üle maailma. Et huvi siidritegemise vastu oli suur, tuli hakata oma unistuse poole liikuma ja nii Põlvamaale jõutigi. Esimesed tuhanded õunapuud istutati 2006. aastal.